COM7 บวกเกือบ 6% รับข่าวดี “แอปเปิ้ล” จ่อเปิดตัว “iPhone 7-iPhone 7 Plus” ก.ย.นี้
COM7 บวกเกือบ 6% ขานรับข่าว “แอปเปิ้ล” จ่อเปิดตัว “iPhone 7-iPhone 7 Plus” ภายในเดือนก.ย.นี้ ล่าสุด ณ เวลา 10.38 น. ราคาอยู่ที่ 11.40 บาท บวก 0.60 บาท หรือ 5.56% สูงสุดที่ 11.50 บาท ต่ำสุดที่ 11.00 บาท มูลค่าซื้อขายที่ 132.08 ล้านบาท โบรกฯ แนะ "ซื้อ" ชูเป้า 15 บ. จับตาครึ่งปีหลังเข้าสู่ไฮซีซั่น
1 ก.ย. 2559

ผู้สื่อข่าวรายงานว่า ราคาหุ้นบริษัท บริษัท คอมเซเว่น จำกัด (มหาชน)หรือ COM7 ณ เวลา 10.38 น. ราคาอยู่ที่ 11.40 บาท บวก 0.60 บาท หรือ 5.56% สูงสุดที่ 11.50 บาท ต่ำสุดที่ 11.00 บาท มูลค่าซื้อขายที่ 132.08 ล้านบาท ขณะที่ดัชนีตลาดหุ้นไทยโดยรวมลบ 0.02%
 
 
ด้าน บล. ทรีนีตี้ ระบุในบทวิเคราะห็ว่า แนะนำ “ซื้อ” หุ้นบริษัท คอมเซเว่น จำกัด (มหาชน) หรือ COM7 ให้ราคาเป้าหมายที่ 15 บาท หลังจากล่าสุดบริษัทแอปเปิ้ล (Apple) มีการส่งจดหมายเชิญสื่อมวลชน ซึ่งระบุข้อความ “See You on the 7th” เพื่อสื่อถึง 2 ความหมายทั้งในแง่วันที่จัดงาน 7 ก.ย.นี้ และลำดับไอโฟนรุ่นใหม่ที่เชื่อกันว่า iPhone 7 และ iPhone 7 Plus ที่คาดว่าจะถูกเปิดตัวภายในงานนี้
โดยข่าวดังกล่าวน่าจะช่วยสร้างเซนติเมนต์บวกให้กับ COM7 ช่วงครึ่งปีหลังของปีนี้ ซึ่งเป็นช่วงไฮซีซั่นของธุรกิจมือถือที่จะมีการเปิดตัวรุ่นใหม่ๆ ทำให้ยอดขายเติบโตได้ดีกว่าครึ่งปีแรก รวมทั้งจากการที่บริษัทมีการเข้าไปบริหาร TRUE Shop กว่า 166 สาขา คาดว่าจะสามารถเข้าไปบริหารครบ 166 สาขาภายในปี 2560
อีกทั้งบริษัทยังมีรายได้จากการเข้าไปบริหารสาขา TRUE Shop โดยการจำหน่ายสินค้า มือถือ และแท็บแล็ต จากการขายบริการ TRUE ทั้ง Online Mobile และ Vision และยังมีรายได้จากค่าบริการจากการเข้ามาใช้บริการอื่นๆ ซึ่งคาดในปีหน้าจะช่วยหนุนผลประกอบการและ Margin ให้กับบริษัทได้เป็นอย่างดี เนื่องจากธุรกิจการให้บริการมีอัตรากำไรขั้นต้นประมาณ 35% ขณะที่ธุรกิจการขายอุปกรณ์นั้นมีอัตรากำไรขั้นต้นเพียง 10-15% เท่านั้น
นอกจากนี้ ฝ่ายวิเคราะห์ยังได้ประเมินราคาเหมาะสมให้ PBV ที่ 6.36 เท่า อิง PBV/ROE ในอุตสาหกรรมที่ 0.28 เท่า ROE ของบริษัทปี 2560 ที่ 22.75% โดยได้มูลค่าเหมาะสมที่ 15 บาท และจากผลการดำเนินงานที่ยังคงเติบโตต่อเนื่องจะหนุนให้ Net Margin ปรับตัวเพิ่มสูงขึ้นจากธุรกิจการให้บริการ TRUE และ ROE ที่อยู่ในระดับสูง 22.75% พร้อมทั้งให้คำแนะนำ “ซื้อ”
ทั้งนี้ จดหมายเชิญสื่อมวลชนฉบับล่าสุดที่ระบุข้อความ “See You on the 7th” ถือเป็นการยืนยันว่า ไอโฟนรุ่นใหม่จะถูกเปิดตัวในงานนี้ โดยงานดังกล่าวจะจัดขึ้น ณ หอประชุม Bill Graham Civic Auditorium ในซานฟรานซิสโก สหรัฐอเมริกา ตั้งแต่เวลา 10.00 น.
โดยงานประชุมที่แอปเปิ้ลกำลังจะจัดขึ้นครั้งนี้ ถูกคาดหวังว่าจะเป็นงานเปิดตัวไอโฟนรุ่นใหม่ iPhone 7 และ iPhone 7 Plus ซึ่งเบื้องต้นรายงานข่าวลือมากมายระบุว่า ไอโฟนรุ่นนี้จะมาพร้อมกล้องดิจิตอล และหน่วยประมวลผลที่ดีกว่าเดิม และยังมีระบบป้องกันน้ำที่มีประสิทธิภาพมากขึ้น จากการยกเลิกใช้ช่องเสียบสายหูฟัง หรือ headphone jack และการเปลี่ยนปุ่มโฮมใหม่ที่จะตอบสนองต่อแรงกดที่ต่างกันจนทำให้ทำงานได้เร็วขึ้น
อย่างไรก็ตาม รายงานระบุว่า รูปลักษณ์ของ iPhone 7 และ iPhone 7 Plus อาจมองเหมือน iPhone 6s ทั้งส่วนรูปร่าง และขนาด แต่จะต่างที่เส้นขาว ซึ่งเป็นที่ตั้งของเสาสัญญาณจะถูกออกแบบใหม่ให้ไม่ต้องพาดไว้ที่หลังเครื่องอีกต่อไป ซึ่งข่าวลือยังเชื่อว่า ไอโฟนรุ่นใหม่จะรองระบบ LTE และ Wi-Fi ความเร็วสูง
ขณะที่พื้นที่หน่วยความจำอาจจะเพิ่มไปเริ่มต้นที่ 32 GB โดยบางข่าวลือเชื่อว่าไอโฟนรุ่นท็อปจะมีความจุ 256 GB ให้เลือกด้วย ซึ่งอาจจะเป็นตัวเลือกที่จำกัดเฉพาะ iPhone 7 Plus นอกจาก iPhone 7 แล้วข่าวลือบางกระแสมองว่า มีโอกาสที่ชาวโลกจะได้เห็นการเปิดตัว Apple Watch รุ่นใหม่ในงานนี้ โดยอาจมาพร้อมระบบ GPS แบตเตอรี่ที่มีอายุใช้งานต่อเนื่องนานขึ้น และระบบป้องกันน้ำที่ดีกว่าเดิม